《遣兴》
宋代·孙应时

乾坤纳纳几邮亭，一舸飘然水上萍。
短发判随秋草白，双眸刚上好山青。
新诗满轴频舒卷，薄酒盈樽自醉醒。
世上功名亦何事，谁能愁损叹漂零。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，上常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟上代偿，守益怒，坐贬秩。宁宗开禧二年起判邵武军，未赴而卒。有《烛湖集》。